**

**ΕΛΛΗΝΙΚΗ ΔΗΜΟΚΡΑΤΙΑ**

**3η ΥΓΕΙΟΝΟΜΙΚΗ ΠΕΡΙΦΕΡΕΙΑ**

**ΜΑΚΕΔΟΝΙΑΣ**

**ΓΡΑΦΕΙΟ ΔΙΟΙΚΗΤΗ**

Εξοχή 27.11.2024

**ΔΕΛΤΙΟ ΤΥΠΟΥ**

**Στις 13 Δεκεμβρίου 2024 «Μιλάμε για το έγκαυμα»**

**Με αφορμή την Πανελλήνια Ημέρα Πρόληψης Εγκαυμάτων συζητάμε για την πρόληψη και τις προκλήσεις της διαχείρισης των εγκαυμάτων την Παρασκευή 13 Δεκεμβρίου και ώρα 17.30-20.30 στην εκδήλωση "Μιλάμε για το Έγκαυμα" που θα πραγματοποιηθεί στο αμφιθέατρο "Σταύρος Κουγιουμτζής" (Δημαρχείο Πανοράματος, Δήμος Πυλαίας – Χορτιάτη).**

Κάθε χρόνο καταγράφονται ατυχήματα που προκαλούν εγκαύματα εντός σπιτιού, στο χώρο εργασίας και εξαιτίας αστάθμητων παραγόντων. Τα περισσότερα είναι ελαφράς βαρύτητας αλλά κάποια από αυτά είναι σοβαρά και απαιτούν νοσοκομειακή περίθαλψη, μακροπρόθεσμη φροντίδα, ακόμη και συνέχιση της αποθεραπείας σε κέντρο αποκατάστασης. Από το πιο απλό μέχρι το πιο βαρύ έγκαυμα η πρόληψη, η ορθή παροχή πρώτων βοηθειών και η έγκαιρη παραπομπή σε κατάλληλο Κέντρο είναι οι καθοριστικοί παράγοντες της έκβασης. Πολλά από τα εγκαύματα οφείλονται σε συνήθειες και πρακτικές που μπορούν να προληφθούν.

Η εκδήλωση αυτή γίνεται στο πλαίσιο της ευρύτερης ενημέρωσης του κοινού για την πρόληψη αλλά και την άμεση διαχείριση μιας κρίσιμης κατάστασης που μπορεί να επιφέρει ένα έγκαυμα. Η Μονάδα Εγκαυμάτων του Γ.Ν. «Γ. Παπανικολάου» είναι η μοναδική στη Βόρεια Ελλάδα που αντιμετωπίζει και διαχειρίζεται εγκαυματίες κάθε αιτίας και βαρύτητας. Λειτουργεί από το 2001 και από το 2024 είναι πιστοποιημένη από την Ευρωπαϊκή Εταιρεία Εγκαυμάτων (ΕΒΑ Verified Burn Unit).

Η εκδήλωση θα ξεκινήσει συζητώντας με εγκαυματίες μας που θα μοιραστούν τις ιστορίες τους και την μακρόχρονη διαδικασία θεραπείας και αποκατάστασης που απαιτείται και θα ακολουθήσουν ομιλίες για την Πρόληψη των εγκαυμάτων (SALVIA-Ελληνική οργάνωση για τους εγκαυματίες), καθώς και για την Μονάδα Εγκαυμάτων του "Γ. Παπανικολάου":Χθες – Σήμερα – Αύριο.

Η βραδιά θα κλείσει με ένα μουσικό ταξίδι «Από τη Νορβηγία ως την Αργεντινή με ένα πιάνο» με την Αγαθή Νικολαΐδου και τον Παύλο Αντωνιάδη, τελειόφοιτους του Κρατικού Ωδείου Θεσσαλονίκης, τάξη Μάρθας Ιωαννίδου.

Την ημέρα της εκδήλωσης θα παρουσιαστεί στο φουαγιέ του Δημαρχείου η έκθεση φωτογραφίας της SALVIA – "Ελληνική οργάνωση για τους εγκαυματίες" **«Έγκαυμα! Κάνοντας το “αόρατο” ορατό»** με φωτογραφίες του Πάνου Ζουλάκη. Πρόκειται για φωτογραφίες ανθρώπων με ουλές που αφηγούνται την προσωπική τους ιστορία θέλοντας με τον τρόπο αυτό να συμβάλλουν στην αφύπνιση της κοινωνίας για τα εγκαύματα, τη δημιουργία κουλτούρας πρόληψης, αλλά και στην αποδοχή της εικόνας των ουλών και τη βελτίωση της ζωής κάθε εγκαυματία.

Η εκδήλωση διοργανώνεται από τη Μονάδα Εντατικής Θεραπείας Εγκαυμάτων του Γενικού Νοσοκομείου "Γεώργιος Παπανικολάου", την οποία διαχειρίζονται από κοινού η Κλινική Πλαστικής Χειρουργικής & Χειρουργικής Χειρός και η Α’ Μονάδα Εντατικής Θεραπείας του Νοσοκομείου.

**Με την ευγενική υποστήριξη της Ελληνικής Οργάνωσης για τους εγκαυματίες «Salvia»**

**και του Δήμου Πυλαίας – Χορτιάτη**

**Πιστοποίηση της Μονάδας Εγκαυμάτων Ενηλίκων του Γενικού Νοσοκομείου «Γεώργιος Παπανικολάου» από την Ευρωπαϊκή Εταιρεία Εγκαυμάτων (European Burn Association, EBA)**

Το καλοκαίρι του 2024 η Μονάδα Εγκαυμάτων Ενηλίκων του "Γ. Παπανικολάου" αξιολογήθηκε και έλαβε την Πιστοποίηση ως "Verified Burn Unit" η μόνη μέχρι τώρα στον ελλαδικό χώρο. Η πιστοποίηση αναδεικνύει την ποιότητα στο επίπεδο περίθαλψης του ασθενή και αποδόθηκε στη Μονάδα μετά από τη σχετική διαδικασία ελέγχου. Η αποτύπωση σε ευρωπαϊκό επίπεδο της υψηλού επιπέδου λειτουργίας της Μονάδας είναι αποτέλεσμα ομαδικής προσπάθειας που προσωποποιείται στην καθημερινή συμβολή όλου του προσωπικού (ιατρικό, νοσηλευτικό, παραϊατρικό και λοιπό προσωπικό) κυρίως της Κλινικής Πλαστικής Χειρουργικής και Χειρουργικής Χειρός και της Α΄ Μονάδας Εντατικής Θεραπείας (Α΄ΜΕΘ), αλλά και όλου του Νοσοκομείου, καθώς η διαχείριση των εγκαυματιών είναι κατεξοχήν έργο πολυεπιστημονικής ομάδας.

**Λίγα λόγια για τη Μονάδα Εντατικής Θεραπείας Εγκαυμάτων Ενηλίκων**

H Μονάδα Εντατικής Θεραπείας Εγκαυμάτων Ενηλίκων «Καθηγητού ΛΑΜΠΗ ΛΑΖΑΡΙΔΗ» στεγάζεται στην κλινική Πλαστικής Χειρουργικής και Χειρουργικής Άκρας Χειρός στο Γενικό Νοσοκομείο «Γεώργιος Παπανικολάου» (“Πέτρινο Κτίριο”). Στελεχώνεται από γιατρούς της κλινικής Πλαστικής Χειρουργικής, Εγκαυμάτων και Χειρουργικής Άκρας Χειρός αλλά και από γιατρούς της Α’ Μονάδας Εντατικής Θεραπείας (Α’ ΜΕΘ). Στη Μονάδα νοσηλεύονται ασθενείς με βαριά εγκαύματα, δυνητικά από όλη την Ελλάδα, κατόπιν παραπομπής από ιατρό, αλλά και ασθενείς με εγκαύματα κάθε τύπου μικρότερης έκτασης και βαρύτητας κατόπιν παραπομπής από ιατρό ή με ραντεβού στα εξωτερικά ιατρεία (τηλ 14970 ή με ηλεκτρονικό ραντεβού:

<https://rantevou.gpapanikolaou.gr/#/OnlineAppointment/Main>)

Μπορείτε να δείτε για τη Μονάδα Εντατικής θεραπείας εγκαυμάτων στο διαδίκτυο: <https://gpapanikolaou.gr/iatrikh-yphresia/plastikis-xeirourgikhs/monada-egkavmaton>, [https://www.facebook.com/burnsandplastics](https://www.facebook.com/burnsandplastics" \t "_blank)

**Με την ευγενική χορηγία: Mediplat ΕΠΕ, A. Μαυρογένης ΑΕ, PANINI AE, ΓΕΝΙΚΗ ΧΗΜΙΚΩΝ ΑΕ**